Svätý rok

**Svätý rok** (iné názvy: **jubileum**, **jubilejný rok**, **Milostivé leto**) je v katolíckej cirkvi zvláštnym rokom odpustenia hriechov, dlhov a všeobecného odpustenia. V knihe Levitikus sa spomína jubilejný rok, ktorý nastáva každý 50. rok a počas ktorého by boli otroci a väzni oslobodení, dlhy by boli odpustené a Božie milosrdenstvo by bolo obzvlášť zjavné. Od roku 1450 sa Svätý rok koná pravidelne každých 25 rokov. Aktuálny rok 2025 je svätým rokom.

## História
Prvé jubileum vyhlásil pápež Bonifác VIII. v roku 1300. Pápež Klement VI. v roku 1350 rozhodol, že sa budú jubileá sláviť každých sto rokov. Pápež Pavol II. bulou z roku 1470 stanovil, že jubileum sa má konať každých 25 rokov.

Udalosti napoleonského obdobia zabránili Piovi VII. usporiadať svätý rok v roku 1800. Pápežovi Piovi IX. v roku 1850 zabránilo v zorganizovaní jubilea napätie po vzniku Rímskej republiky a dočasný exil. Neskôr však už mohol sláviť Svätý rok 1875, hoci z dôvodu prítomnosti talianskych vojsk v Ríme to bolo bez slávností otvorenia a zatvorenia Svätej brány. Riadne jubileá pokračovali v 20. storočí počnúc pápežom Levom XIII. v roku 1900. Pápež Ján Pavol II. vyhlásil Veľké jubileum 2000 pri vstupe do Tretieho milénia.

Okrem riadnych existujú jubileá aj mimoriadne, ktoré sú vyhlasované s ohľadom na nejakú významnú udalosť. Naposledy to bol Svätý rok božieho milosrdenstva, ktorý vyhlásil na rok 2016 pápež František. Za zmienku stojí aj mimoriadne jubileum z roku 1423, ktoré vyhlásil pápež Martin V. pri príležitosti návratu pápežstva do Ríma po avignonskom vyhnanstve, ale aj jubileum vyhlásené pápežom Piom XI. v roku 1933 pri príležitosti 1900. výročia vykúpenia, či jubileum vyhlásené pápežom Pavlom VI. v roku 1966 pri príležitosti ukončenia Druhého vatikánskeho koncilu a jubileum vyhlásené pápežom Jánom Pavlom II. v roku 1983 pri príležitosti 1950. výročia vykúpenia. A nedávno pápež František hovoril aj o ďalšom Jubileu vykúpenia v roku 2033.

Jubileum ponúka veriacim možnosť získať plnomocné odpustky pre seba alebo pre zosnulých; je to rok zmierenia a obrátenia, solidarity a oddanosti spravodlivosti v službe Bohu a blížnym svojim.

## Otvorenie Svätého roka
Svätý rok sa spravidla začína v noci z 24. na 25. decembra otvorením zamurovanej Svätej brány v štyroch hlavných rímskych bazilikách:

* Bazilika Svätého Petra (San Pietro),
* Bazilika Svätého Jána v Lateráne (San Giovanni in Laterano),
* Bazilika Panny Márie Väčšej (Santa Maria Maggiore),
* Bazilika Svätého Pavla za hradbami (San Paolo Fuori le Mura).

Pápež otvára bránu v Bazilike svätého Petra a v ďalších troch bazilikách potom traja kardináli vybraní mimoriadnym zhromaždením kardinálov. V rovnaký deň nasledujúceho kalendárneho roka je Svätý rok ukončený tak, že pápež touto branou vyjde von z baziliky a hodí tri plné lyžice malty na prah a do nej vloží tri kamene. Potom je Svätá brána zvnútra chrámu zamurovaná špeciálnymi tehlami, aby mohla byť opäť otvorená až nasledujúci Svätý rok.

## Jubilejné chrámy na Slovensku
Na Slovensku bolo určených 82 jubilejných chrámov, kde majú veriaci príležitosť získať úplné odpustky.

### Banskobystrická diecéza

* Katedrála sv. Františka Xaverského v Banskej Bystrici
* Bazilika navštívenia Panny Márie v Starých Horách
* Prepoštský kostol Panny Márie v Kláštore pod Znievom
* Farský kostol svätého Michala, archanjela v Sebechleboch
* Farský kostol nanebovzatia Panny Márie v Šahách
* Farský kostol povýšenia Svätého kríža v Žiari nad Hronom

### Bratislavská arcidiecéza

* Katedrála sv. Martina v Bratislave
* Národná bazilika Sedembolestnej Panny Márie v Šaštíne
* Bazilika narodenia Panny Márie v Marianke
* Farský kostol sv. Antona Paduánskeho v Báči
* Farský kostol sv. Anny v Šenkviciach

### Bratislavská gréckokatolícka eparchia

* Katedrála Povýšenia svätého Kríža v Bratislave
* Chrám sv. Cyrila a Metoda v Trenčíne
* Chrám Narodenia presvätej Bohorodičky v Žiline
* Chrám Najsvätejšej Trojice v Telgárte

### Košická arcidiecéza

* Katedrála sv. Alžbety v Košiciach
* Konkatedrála sv. Mikuláša v Prešove
* Bazilika sv. Egídia v Bardejove
* Bazilika Narodenia Panny Márie vo Vranove nad Topľou
* Diecézna svätyňa sv. Vojtecha v Gaboltove
* Diecézna svätyňa Ružencovej Panny Márie v Obišovciach
* Diecézna svätyňa sv. Jakuba vo Veľkom Šariši
* Diecézna svätyňa Najsvätejšieho Tela Pána v Stropkove
* Diecézna svätyňa Božieho Milosrdenstva v Košiciach
* Kostol sv. Šimona a Júdu vo Veľkých Kapušanoch
* Kostol Sedembolestnej Panny Márie vo Vysokej nad Uhom

### Košická gréckokatolícka eparchia

* Katedrála Narodenia presvätej Bohorodičky v Košiciach
* Bazilika minor Svätého Ducha o. Redemptoristov v Michalovciach
* Chrám Zosnutia presvätej Bohorodičky v Klokočove
* Chrám sv. Sedmopočetníkov v Sobranciach
* Chrám sv. Cyrila a Metoda v Sečovciach
* Chrám Zosnutia presvätej Bohorodičky v Trebišove
* Chrám Premenenia Pána v Spišskej Novej Vsi
* Chrám sv. Juraja v Kráľovskom Chlmci

### Nitrianska diecéza

* Katedrála-Bazilika sv. Emeráma v Nitre 
* Bazilika sv. Benedikta, opáta v Hronskom Beňadiku 
* Diecézna svätyňa sv. Andreja-Svorada a Beňadika na Skalke pri Trenčíne 
* Farský kostol Nanebovzatia Panny Márie v Topoľčanoch
* Farský kostol Nanebovzatia Panny Márie v Bíni

### Ordinariát ozbrojených síl a ozbrojených zborov SR

* Katedrála sv. Šebastiána v Bratislave-Krasňanoch
* Kaplnka sv. Františka v Centre výcviku Lešť

### Prešovská gréckokatolícka archieparchia

* Katedrálny chrám sv. Jána Krstiteľa v Prešove
* Chrám svätých apoštolov Petra a Pavla v Poprade
* Bazilika minor Zosnutia Presvätej Bohorodičky v Ľutine
* Chrám Nepoškvrneného Počatia Presvätej Bohorodičky na hore Zvir v Litmanovej
* Chrám Zosnutia Presvätej Bohorodičky v Humennom
* Chrám Božej múdrosti vo Svidníku
* Monastiersky chrám Zostúpenia Svätého Ducha, v Krásnom Brode
* Chrám Sv. Cyrila a Metoda v Stropkove

### Rožňavská diecéza

* Katedrála Nanebovzatia Panny Márie v Rožňave
* Diecézna Svätyňa Božieho Milosrdenstva v Cinobani
* Farský kostol Nanebovzatia Panny Márie v Brezne
* Farský kostol sv. Jána Krstiteľa v Rimavskej Sobote
* Farský kostol Nanebovzatia Panny Márie v Gelnici
* Farský kostol Navštívenia Panny Márie v Lučenci

### Spišská diecéza

* Katedrála sv. Martina v Spišskej Kapitule v Spišskom Podhradí
* Konkatedrála Sedembolestnej Panny Márie v Poprade
* Bazilika Navštívenia Panny Márie v Levoči
* Bazilika svätého Jakuba v Levoči
* Bazilika Svätého Kríža v Kežmarku
* Svätyňa Božieho Milosrdenstva v Smižanoch
* Farský kostol Nanebovzatia Panny Márie v Zákamennom
* Farský kostol svätého Jozefa v Krivej
* Farský kostol svätého Ondreja v Ružomberku
* Farský kostol svätého Mikuláša v Starej Ľubovni

### Trnavská arcidiecéza

* Katedrála sv. Jána Krstiteľa v Trnave
* Bazilika sv. Mikuláša v Trnave
* Bazilika sv. Ondreja v Komárne
* Prepoštský chrám Narodenia Panny Márie v Novom Meste nad Váhom
* Farský kostol sv. Cyrila a Metoda v Piešťanoch
* Farský kostol sv. Michala, archanjela v Hlohovci
* Farský kostol sv. Jána Krstiteľa v Seredi
* Farský kostol Narodenia Panny Márie v Smoleniciach
* Farský kostol sv. Štefana Uhorského v Galante
* Farský kostol Nanebovzatia Panny Márie v Dunajskej Strede
* Farský kostol sv. Margity Antiochijskej v Šali
* Farský kostol sv. Ladislava v Hurbanove

### Žilinská diecéza

* Katedrálny chrám Najsvätejšej Trojice v Žiline
* Farský kostol sv. Martina biskupa z Tours v Martine
* Kostol Sedembolestnej Panny Márie v Oščadnici
* Kostol sv. Jakuba Staršieho v Dubnici nad Váhom
* Bazilika narodenia Panny Márie v Rajeckej Lesnej

## Referencie

## Iné projekty

Kategória:Liturgický rok
Kategória:Katolícka cirkev